VÁŠNIVÉ SRDCIA

Linnea May

Ukážka z elektronickej knihy

Linnea May

VIOLENT HEARTS

Copyright © 2017. VIOLENT HEARTS by Linnea May

The moral rights of the author have been asserted.

All rights reserved.

Translation © 2023 by Miriam Ghaniová

Cover design © Letitia Hasser

Slovak edition © 2023 by IKAR, a.s.

Z anglického originálu Violent Hearts

(CreateSpace Independent Publishing Platform, 2017)

preložila Miriam Ghaniová.

Redigovala Ľubica Janeva.

Korigovala Klaudia Podolcová.

Obálku podľa originálu upravil Augustín Putera.

Technická redaktorka Helena Oleňová.

Vydalo vydavateľstvo IKAR, a.s., Bratislava roku 2023

ako svoju 2 103. publikáciu v elektronickej podobe.

Sadzba a zalomenie do strán ITEM, spol. s r. o., Bratislava.

ISBN 978-80-551-9010-5

Vytvorenie elektronickej verzie Dibuk, s. r. o., 2023

Tri dierky zostali po strelách tam,

kde som ukrývala súcit.

A v srdci mám nenávisť.

Nine Inch Nails, My Violent Heart

Prológ

Jared

Neskutočný neporiadok.

Frustrovane vzdychnem, pokrčím kus papiera a odhodím ho. Očami ani nesledujem, ako lenivo tancuje po obkladačkách v mojej kúpeľni. Namiesto toho sa odvrátim k poháru na šampanské, ktorý čaká na okraji vane. Je až po okraj naplnený zlatistou šumivou tekutinou, ktorá by mi mohla upokojiť nervy a pomohla mi zbaviť sa prenasledovania hlasu.

Nemôžem na teba zabudnúť. Dotkol si sa mi srdca spôsobom ako nikto predtým. Som celá tvoja.

Len keby si ma chcel.

Prekliata patetika.

Tieto slová som už počul a zakaždým som reagoval rovnako. Jej list sa pokúša osloviť časť môjho vnútra, ktorá jednoducho neexistuje. Priemerného ľudského srdca, ktoré je schopné lásky, alebo dokonca takého, čo ju potrebuje.

Dopustila sa rovnakej chyby, akú pred ňou urobila každá z mojich bývalých submisívnych žien. Absolútne potvrdila, že sa na túto úlohu nehodí. Táto E porušila základné pravidlo tým, že sa do mňa zaľúbila. Nazvala to láskou a bola hlúpa, aby verila, že ten cit je vzájomný; nesprávne si totiž vysvetlila moju pozornosť ako príťažlivosť, ktorá tam z mojej strany nebola.

Videl som to v jej očiach, keď som ju preťahoval, mala to napísané na tvári, keď si predo mnou kľakla na kolená. Aj v tom slabom úsmeve, ktorý sa jej mihol po tvári, keď som ju nazval dobrým dievčaťom. Dokonca som to cítil v jej bozkoch. Napriek tomu, že som jej pravidelne pripomínal podmienky zmluvy, ktorú podpísala, aby sa stala mojou, E sa ku mne pripútavala čoraz viac každým okamihom, ktorý sme spolu strávili. Robil som jej nevýslovné veci, niektoré s jediným zámerom dokázať jej, že pre mňa plní iba nejakú funkciu a nemá v mojom kamennom srdci zvláštne miesto.

Jedna z týchto vecí sa mi práve teraz živo odohráva pred očami, zachytená na obrazovke pre moje potešenie.

Bublinky ma šteklia na perách, popíjam šampanské a oči mám prilepené na veľkú obrazovku umiestnenú na stene nad mojou vírivkou. Pozerám sa na zábery, kde sexujem s E, ona si pritom berie medzi svoje namaľované pery penis iného muža. Vyzerá, že si to užíva, ale u týchto dievčat človek nikdy nevie. Platia ich za predvádzanie, takže to všetko môže byť falošné. Je mojou vášňou takto ich vystavovať, deliť sa o ne, nechať ich spať s inými chlapmi a všetko ostatné, čo k tomu patrí, keď velím ja. Dokonca aj keď má penis toho druhého chlapa zaborený hlboko v krku, vidím, ako sa jej oči stále vracajú ku mne a hľadajú môj súhlas, uznanie a pochvalu.

Lásku.

Má červené líca a jej stony znejú skutočne, ale robí to predovšetkým pre mňa, svojho pána. Jej majiteľa.

Keby to len dokázala udržať. Lenže E, tak ako mnohé pred ňou, bola príliš slabá. Raz v noci po skončení intenzívneho milovania som bol pripravený odísť a zamieriť do vlastnej spálne, no chytila ma za zápästie.

„Zostaň,“ prosila so psími očami. „Alebo ma vezmi so sebou.“

Odolal som inštinktu striasť ju ako otravnú muchu, namiesto toho som siahol po jej malej ruke a jemne som si ju odlepil od tela.

„Pamätáš sa, čo to je?“ spýtal som sa, upierajúc na ňu svoj neústupčivý pohľad.

Vtedy sa zlomila. Prišli slzy, a to v čase, keď som nijaké nechcel vidieť. Vtedy mi vyznala lásku, nehynúcu oddanosť a vyslovila sľub, že ma nikdy nesklame.

Bolo však neskoro. V tej chvíli už zlyhala. Porušila zmluvu, a preto som ju musel nechať odísť.

Presne štyri dni bola mimo môjho života a dnes prišiel jej list, kus papiera, ktorý som pokrčený odhodil do druhého kúta kúpeľne a ktorého obsah upadol do zabudnutia. Neviem, čo si myslela, že dosiahne, keď mi ho pošle, ale ak bolo jej cieľom zmeniť môj názor, nepodarilo sa jej to.

Sledujem ju na obrazovke, ako pravdepodobne vrcholí na mojom hrubom, tvrdom vtákovi, zatiaľ čo jej tvár zalieva semeno iného chlapa. Prevracia oči, keď do nej vrážam celú svoju dĺžku a hrubo ťahám za vôdzku, ktorú má pripevnenú k obojku. Tak ju účinne dusím pri vlnách jej orgazmu.

Netrpezlivo vzdychám a pod teplou vodou vo vani si ďalej hladím stvrdnutý úd. Scéna na obrazovke sa už takmer skončila, ale nedokázala mi pomôcť vyvrcholiť. V tejto chvíli sa z toho stala skôr úloha než uvoľnenie poznačené rozkošou. Niečo podobné by sa dalo povedať o mojom chýbajúcom vzťahu s E. Scéna sa končí detailným záberom jej tváre. Dychčí, jej rozmazané oči zasnívane cestujú, kým konečne nájdu objektív kamery. Svoju pozornosť sústredí do nej a pozerá sa na mňa, kým zvodne líže semeno, ktoré sa jej hromadí v kútiku úst. Potom sa kamera pohne, sleduje krivky jej dokonalého tela a zastaví sa na jej pevnom jadre. Zachytáva moment, keď z nej vyťahujem vtáka a nechávam jej kundičku pokvapkanú svojím semenom.

Kedykoľvek inokedy by ma táto scéna priviedla na pokraj. Pre toto žijem – vidieť jedno zo svojich dievčat využité, uspokojené, bez dychu. Splnili svoju povinnosť a s tvárami červenými od vzrušenia slúžia len ako predmety, skládky semena pre mňa a dobre vybraného kamaráta.

Lenže v okamihu, keď ma takto sklamala, E nedokáže splniť túto úlohu, dokonca ani na videu. Vždy sa to tak udeje. Z dievčaťa, ktoré nepovažujem za svoje, nedokážem vyťažiť toľko potrebné vzrušenie, aké bolo kedysi bežnou súčasťou nášho vzťahu.

Treba ho nahradiť. Potrebujem dievča, ktoré dokáže fungovať ako úctyhodná partnerka pre verejnosť aj ako malá špinavá pobehlica pre moje vlastné potešenie.

Pustím svoj tvrdý úd, som si istý, že práve teraz nenájdem uvoľnenie. Nie takto.

Dopijem drink a načiahnem sa k malému stolíku vedľa vírivky po telefón.

„Silas!“ vyšteknem, len čo na druhom konci počujem hlas svojho asistenta. „Potrebujem ďalšiu.“

1

Ann

„To je zasraná sprostosť,“ zasyčím. Zlostný výbuch spôsobí, že sa hlavy rýchlo otočia mojím smerom a zdvihnú obočia, pretože ľudia okolo mňa sa snažia zistiť, čo ma dostalo tentoraz.

Som jediná osoba v kancelárii, ktorá pravidelne zabúda, že toto je spoločný priestor a ľudia skutočne počujú moje podráždené nadávky. Väčšine z nich je to jedno alebo sa dokonca na mojich malých výbuchoch zabávajú, ale vždy sa nájde jedna tvár, ktorá prejaví len málo pochopenia pre môj temperament. Práve tá sedí priamo oproti mne.

Brandon je veľmi talentovaný a žiadaný grafický dizajnér na voľnej nohe, ktorého arogantný a oprávnený postoj dopĺňa nadštandardný kariérny úspech. Tvár sa mu skriví do zachmúreného výrazu, zúži oči do štrbiniek a ponad stôl ma prebodne ľadovým pohľadom. Čerstvo učesané nagélované blond vlasy mu dodávajú uhladený vzhľad, ktorý zmierňuje jeho hipsterský štýl obliekania. Tento krásny mladý a švihácky muž je pekný čistým a láskavým spôsobom. Niet divu, že ma to k nemu ťahalo, keď sme sa prvýkrát stretli. Som si istá, že väčšina žien neodolá jeho štýlovému vzhľadu.

Zaujímalo by ma, či väčšina z nich, čo sa s ním vyspí, neskôr ľutuje.

Mne to malo byť jasné. Spať s niekým, s kým zdieľate jednu kanceláriu, nikdy nie je dobrý nápad, aj keď spolu technicky nepracujete. Toto je pracovný priestor. Všetci sme na voľnej nohe, spisovatelia, dizajnéri, programátori, každý z nás robí na svojich vlastných veciach. Napriek tomu sa delíme o tento spoločný priestor, rovnako ako zdieľame všetky hádky o kávovar, umývačku riadu a všeobecný neporiadok, ktorý po sebe zanechávajú všetci okrem osoby, ktorá sa na to sťažuje. Možno nefungujeme celkom spolu, ale zato v rovnakom prostredí so sociálnymi aspektmi, ktoré s ním súvisia.

Toto všetko som mala zvážiť, skôr ako som podľahla jeho prekliatemu šarmu. Hoci sa to stalo len pred niekoľkými týždňami, cítim sa ako úplne iný človek. Nedokážem sa stotožniť s dievčaťom, ktorým som vtedy bola a ktoré sa nedokázalo sústrediť, pretože ma znepokojovali jeho iskrivé modré oči alebo sa jeho ruka dotkla mojej, keď sme stáli blízko seba v kuchynke. Ak povedal niečo vtipné, odpútal moju pozornosť od všetkého, čo som v tej chvíli mohla robiť. Od začiatku na mňa pôsobil jednoznačne pohlcujúco.

Teraz tento efekt nielenže už neexistuje, ale nahradilo ho niečo iné: otravnosť. Pohŕdanie ním aj sebou. Brandon mi neustále pripomína moju vlastnú hlúposť.

„Ticho,“ zasyčí na mňa a priloží si ukazovák k perám.

Vážne, čo som si vlastne myslela?

Pohľad, ktorý naňho vrhám, mu dáva najavo, že som ho počula. Presmerujem svoju pozornosť na úlohu, ktorá je pôvodným dôvodom môjho nadávania. Oči mám prilepené k obrazovke, znova čítam tie isté pasáže, čo som čítala už aspoň šesťkrát. Podráždene zvraštím obočie a pohľadom ešte raz preletím e-mail.

Je to návrh článku, ktorý nechcem napísať, ale viem, že by som mala. Hovorí sa, že žobráci si nemôžu vyberať. Žiaľ, pre mňa to platí dvojnásobne. Bola to moja voľba stať sa reportérkou na voľnej nohe, a hoci stále vychutnávam slobodu, ktorú mi táto práca poskytuje, a môžem byť hrdo vlastnou šéfkou, musím priznať, že to nie je najvýnosnejšia kariéra.

Tento rozpor je obzvlášť nepríjemný, pretože znamená, že moja predstava o tvorivej slobode sa čelne stretáva s túžbou po finančnej nezávislosti. Mojím plánom vždy bolo, aby som do tridsiatky už nemusela pracovať za peniaze. Mám ešte sedem rokov, aby som tento sen uskutočnila, ale vzhľadom na to, ako sa veci vyvíjajú, nepredpokladám, že tento cieľ dosiahnem. Ani zďaleka. Sotva vychádzam od výplaty k výplate a stále som ďaleko od toho veľkého skoku k úspechu, nech už je akýkoľvek.

V každom prípade si nemôžem dovoliť držať sa určitých zásad. Aj keď nerada podlieham trendom na trhu, ak chcem zarobiť dosť, aby som mohla žiť aspoň spolovice slušný život, musím písať to, čo mi pridelia. Už predtým som sa pokúšala predávať svoju prácu na vlastnú päsť, ale s veľmi malým úspechom. Ak nikto nebude chcieť kupovať moje poviedky, budem musieť písať to, čo mi zadajú iní. Viem, že trh si vyžaduje jedinečné a nezvyčajné príbehy, aby prilákal čitateľov, ale prvotriedna eskortná agentúra? Naozaj?

A ako sa, preboha, objavilo moje meno pri tejto téme? Pani Jenkinsová, jedna z hlavných redaktoriek, ma odporučila osobne. Na jednej strane je to ohromná česť, ale na druhej je to veľmi mätúce. Uvedomujem si, že by to mohol byť príbeh s veľkým predajom, ktorý by zaručene zvýšil moje postavenie v jedných z najväčších oblastných novín, ale nemôžem si pomôcť, navrhovaná téma ma mierne znepokojuje. Eskortná agentúra. Prvotriedna, exkluzívna a drahá. Príbeh by sa zakladal najmä na rozhovore s jedným z vedúcich pracovníkov agentúry.

Eskortná agentúra má vlastné oddelenie ľudských zdrojov? Nedokážem potlačiť suchý smiech, ktorý mi pri tej myšlienke uniká. Čo môže mať tento človek v náplni práce?

Pravdupovediac nemôžem poprieť zvedavosť, ktorá sa mi vkráda do hlavy pri predstave, že by som sa mala ujať tohto rozprávania. Napriek počiatočnej averzii voči téme začínam uvažovať o rôznych lákavých uhloch pohľadu na tento príbeh.

„Kašlem na to!“ vykríknem, čím opäť prinútim Brandona zdvihnúť hlavu a vrhnúť na mňa varovný pohľad. Strelím po ňom šibalským úsmevom a siaham po telefóne.

2

Jared

„Jared, neuľahčuješ mi to.“

Belinda si podráždene vzdychne a prudko sa oprie na stoličke. Podráždený pohľad, ktorý na mňa vrhne, prezrádza o jej postoji ku mne viac, než potrebujem vedieť. Za posledné dva mesiace sa takto stretávame už tretíkrát, vždy s tým istým cieľom.

Má mi nájsť nové dievča.

Vždy som odtiaľto odchádzal s novou fotkou, novým menom a prísľubom. Po troch neúspešných pokusoch však vzrušenie vyprchalo a zostalo len slabou nádejou.

Agentúra zvyčajne funguje prostredníctvom svojho online katalógu, ale pre klientov, ako som ja, robí výnimky. Klienti, ktorí sa topia v peniazoch, sú ochotní zaplatiť šialené sumy, aby splnili svoje bláznivé podmienky. Pre takých, ako som ja, existuje extra súbor, ktorý si možno prezrieť len osobne. Kartotéka plná mimoriadne pekných dievčat, ochotných urobiť niečo navyše.

Prezerám stránku za stránkou, krútim hlavou a v podstate odmietam každý z týchto výnimočných skvostov.

„Čo, preboha, hľadáš?“ spýta sa Belinda a našpúli karmínové pery. Mala by to vedieť lepšie. Pracujem s ňou už dosť dlho, aby dobre vedela, aké dievčatá sa mi páčia a čo od nich žiadam. Napriek tomu prehnane reaguje na moje zložité pátranie po tej dokonalej.

Všetky tieto dievčatá sú pekné, svojím spôsobom nemravné a zvrhlé a všetky sa snažia uspokojiť. Lenže po vyskúšaní troch dievčat z tohto prísne skúmaného výberu môžem s istotou vyhlásiť, že väčšina z nich nie je schopná splniť moje preferencie. Chýbajú im tvrdosť, profesionalita a rozum, aby pochopili zmluvu, ktorú podpisujú.

„Toto nie,“ odmietnem napokon a hodím zložku na stôl medzi nás.

Belinda sa zamračí a žmurkne cez hustú čiernu maskaru rámujúcu jej tmavé oči. V tomto biznise pracuje už roky a so svojím extravagantným mejkapom a s postojom svedčiacim o pravej doméne je klasickým príkladom prvotriednej bordelovej madam.

„Toto je najlepšie, čo máme, Jared,“ skonštatuje vecne a zdvihne ruky na svoju obranu, aby naznačila, že viac pre mňa nemôže urobiť. „Čo bolo zlé na tej poslednej? Mal si ju takmer celý mesiac, kým si sa rozhodol, že ani ona nie je dobrá.“

„Nepochopila pravidlá,“ zamrmlem jednoducho.

„Pravidlá,“ zopakuje Belinda a prevráti oči. Toto gesto by ma rozzúrilo, keby bola na mieste ktoréhokoľvek iného človeka v akejkoľvek odlišnej situácii, ale jej rozčúlenie chápem rovnako dobre ako svoje vlastné. Viem, že tá, ktorú mi ponúka, je najlepšia z najlepších. Napriek tomu odmietam jednu po druhej z dôvodov, ktoré môžu byť pre ostatných ťažko pochopiteľné.

Možno žiadam priveľa, ale zatiaľ sa nechcem vzdať. Potrebujem po svojom boku ženu, ktorá dokáže slúžiť ako verná partnerka na verejnosti aj ako submisívna pobehlica za zatvorenými dverami. Ženu, ktorá je dostatočne inteligentná a zároveň sa správa čisto pracovne. Nepáči sa mi, ani keď je to jednostranné. Romantika oslabuje charakter. Je to nedostatok, na ktorý nemám priestor.

Ak chcem dosiahnuť svoj cieľ, nemôžem si dovoliť byť slabý.

„To je všetko, čo pre teba tento týždeň mám,“ uzavrie Belinda a ťažko vzdychne. „Buď vyskúšaš niektorú z nich, alebo sa vráť, keď budeme aktualizovať súbor.“

Vrhnem na ňu spýtavý pohľad.

„Stále hľadáme nové dievčatá,“ vysvetľuje. „Ako vieš, väčšina z nich je tu len krátkodobo. Na jednu noc, možno na týždeň. Iba príležitostné rande s rôznymi klientmi. Veľmi málo z nich je ochotných správať sa exkluzívne. Tie, ktoré sa usilujú o exkluzivitu, sú tu väčšinou preto, aby si našli manžela, svoju pravú lásku, ako to nazývajú. Pokiaľ tomu dobre rozumiem, takú ženu nehľadáš.“

„Určite nie,“ pokrútim hlavou. „Potrebujem však niekoho, kto to dokáže predstierať.“

„Dievčenské srdce funguje inak ako mužské,“ pripomenie mi a jej hlas naberie múdry tón. „Pochybujem, že nájdeš takú, ktorá bude rovnako vypočítavá ako ty.“

Pozriem na ňu rýchlym pohľadom, prižmúrim oči a zvraštím obočie.

„Jedno je isté,“ ozvem sa. „Ak také dievča existuje, zaručene bude v tom katalógu.“

Belinda sleduje môj pohyb, kým vstávam zo stoličky.

„Daj mi vedieť, keď budete mať niečo nové.“ Kývnem jej na rozlúčku a vydám sa k dverám.

„Samozrejme,“ odpovie.

Vedel som, že to nebude jednoduché, ale nečakal som, že to bude také ťažké. Táto agentúra mi posledných niekoľko rokov dobre slúžila a bol som presvedčený, že mi dokáže poskytnúť všetko, čo potrebujem. Dokonca aj teraz, keď sa moje požiadavky zmenili. Manažér mojej kampane trval na tom, že ak je mojím cieľom kandidovať do kongresu, potrebujem po svojom boku atraktívnu ženu. Spočiatku som namietal, ale chápal som jeho názor. Nie je nič rušivejšie ako šírenie fám a klebiet o osobnom živote človeka, ktorý je politickým kandidátom. Najmä v prípade, ako je ten môj, keď je až príliš ľahké vyhrabať nejakú špinu.

Veci sú oveľa jednoduchšie, ak sú v hre manželka alebo snúbenica. Ak vám na ramene visí žena a na jej prekliatom prste je viditeľný prsteň, dodáva vám to dôveryhodnosť; vďaka nej pôsobíte zrelo a verne, dokonca aj v mladom veku.

Je to hlúpe, ale keď chcem hrať túto hru, budem musieť dodržiavať pravidlá.

S rukami vo vreckách kráčam po chodbách agentúry ako už mnohokrát predtým a so sklopeným pohľadom uvažujem o danom probléme. Nezostáva mi veľa času, a ak do mesiaca nenájdem vhodné dievča, možno budem musieť zmeniť plán.

Nebol by som prvý kongresman bez manželky po svojom boku.

Smerujem k výťahu, pohľad mi zablúdi do čakárne, ktorá sa nachádza pri vchode.

Nikdy predtým som tam nikoho nevidel sedieť a vlastne som sa vždy čudoval, na čo eskortná agentúra vysokého kalibru potrebuje recepciu a čakáreň. Vždy sa zachováva súkromie a klientov nikdy nežiadajú, aby pred stretnutím čakali.

Trochu ma zaskočí, že tam sedí mladá žena. Zdá sa, že rovnaké pravidlá nemusia nevyhnutne platiť pre dievčatá, ktoré si najímajú na prácu.

Sedí v najvzdialenejšom rohu, ruky má úhľadne zložené na kolenách a chrbát narovnaný v neprirodzenej póze. Otočí hlavu mojím smerom. Naše oči sa stretnú a na chvíľu pôsobí, ako keby sa chystala vyskočiť, aby ma pozdravila. Zostane však na mieste, spozorovala, že sa nesnažím ponáhľať ani ju osloviť. Dlhé popolavo blond vlasy má zviazané do chvosta. Takýto účes som ešte ani raz nevidel na nijakom z dievčat zastupujúcich tento podnik. Má na sebe tmavé úzke džínsy a pod bundou z umelej kože bielu blúzku, pery namaľované intenzívnou červenou farbou, ktorá vyniká na bledej pokožke. Je to nepochybne kráska, aj keď trochu štíhlejšia, ako zodpovedá mojej predstave. Zvyčajne mám radšej mierne plnšie ženy s bujnejšími krivkami, čo zvýrazňujú všetky správne miesta. Vyzerá ako tínedžerka, ktorá ešte nedospela, hoci viem, že musí mať aspoň osemnásť rokov, aby tu mohla pracovať.

Vyzerá elegantne, odvážne a veľmi upravene. Ako je možné, že som nikdy nevidel jej profil ani v jednej zo zložiek, ktoré som si prezeral? Je azda nová?

Pípnutie ohlási príchod výťahu krátko predtým, ako sa predo mnou otvoria dvere. Namiesto toho, aby som vkročil dovnútra, na mieste sa otočím a zamierim rovno k peknej neznámej.

3

Ann

Znova sa to deje.

Čo je so mnou a s peknými mužmi? Prečo vždy, keď mi cestu skríži nejaký obzvlášť nádherný jedinec, akoby som zabudla na všetko, na čo som hrdá? Na svoj rozum, na svoje ambície a sebavedomie, silu a odhodlanie. Všetko vyletí von oknom, hneď ako sa objaví muž, ktorého považujem za pekného.

Tento chlapík predo mnou je rozhodne viac než len pekný. Nakrátko sa obávam, že je to človek, s ktorým sa mám rozprávať, hoci sa mám stretnúť so ženou.

Takého vysokého a širokoplecého muža nemožno prehliadnuť. Tmavomodrý oblek ušitý na mieru dokonale obopína jeho svalnatú postavu a vypracované paže, čo vo mne vyvoláva predstavu mohutných svalov ukrytých pod honosnou látkou. Čokoládovohnedé vlasy vyzerajú čerstvo ostrihané, tmavé pramene sú nagélované a začesané na jednu stranu, zatiaľ čo druhá je oholená. Strih sa hodí k jeho vyrysovanej čeľusti. Kráča ku mne dlhými, sebavedomými krokmi a upiera na mňa tmavohnedé oči. Netuším, prečo sa ku mne približuje, ale s každým jeho pohybom cítim, ako mi srdce zrýchľuje v očakávaní.

Koniec ukážky